**PODMIENKY ZADÁVANIA ČIASTKOVEJ ZMLUVY**

**Článok I.**

**Úvodné ustanovenia**

1. Výber uchádzača obstarávateľom (ďalej aj len *„Kupujúci“*) spomedzi uchádzačov (ďalej aj len *„Predávajúci“*) s ktorým obstarávateľ uzavrie Čiastkovú zmluvu postupom podľa Zmluvy (ďalej len *„Čiastková zmluva“*), sa uskutoční na základe **opätovného otvárania súťaže** (ďalej aj *„Malá súťaž“*) alebo **bez opätovného otvárania súťaže** (ďalej aj *„Priame zadanie“*), pričom o spôsobe (postupe) výberu Predávajúceho, s ktorým Kupujúci uzavrie Čiastkovú zmluvu (ďalej len *„Úspešný predávajúci“*) rozhodne Kupujúci.

**ČASŤ A.**

**ZADÁVANIE ČIASTKOVEJ ZMLUVY BEZ OPÄTOVNÉHO OTVÁRANIA SÚŤAŽE**

***(PRIAME ZADANIE)***

**Článok II.**

**Priame zadanie Čiastkovej zmluvy**

1. Kupujúci môže uzavrieť Čiastkovú zmluvu s Úspešným predávajúcim bez opätovného otvárania súťaže (v Priamom zadaní).
2. V Priamom zadaní bude úspešný ten Predávajúci, ktorého cena/y uvedená v Zmluve, a to v jej Prílohe č. 3 Špecifikácia Kúpnej ceny (ďalej len *„Konečná cena“*) za požadovaný predmet plnenia (Tovar) bude najnižšia (t. j. prvým Úspešným predávajúcim sa stane ten Predávajúci, ktorého Konečná cena za požadované plnenie dosahuje najnižšiu hodnotu).
3. Úspešný predávajúci je povinný v postavení Predávajúceho s Kupujúcim uzatvoriť Čiastkovú zmluvu postupom podľa Zmluvy a dodať Kupujúcemu ním požadované plnenie (Tovar).

**ČASŤ B.**

**ZADÁVANIE ČIASTKOVEJ ZMLUVY S OPÄTOVNÝM OTVÁRANÍM SÚŤAŽE**

***(MALÁ SÚŤAŽ)***

**Článok III.**

**Všeobecné ustanovenia k Malej súťaži**

1. **Priebeh Malej súťaže**
2. **fáza: Prvé ponuky**

Kupujúci vyzve Predávajúcich na predkladanie prvých ponúk v súlade s podmienkami uvedenými v tejto prílohe samostatnou písomnou výzvou.

1. **fáza: Rokovanie o základných ponukách**

Následne Kupujúci môže rokovať s Predávajúcimi o predložených prvých ponukách, najmä o harmonograme dodávok Tovaru, o špecifikácii miesta dodania Tovaru a pod.

1. **fáza: Druhé ponuky**

Po ukončení rokovaní Kupujúci vyzve Predávajúcich na predkladanie druhých ponúk v súlade s podmienkami uvedenými v tejto prílohe samostatnou písomnou výzvou.

1. **fáza: Určenie Úspešného predávajúceho a uzatvorenie Rámcovej objednávky**

Kupujúci v súlade s podmienkami uvedenými v tejto prílohe vyhodnotí predložené druhé ponuky a s Úspešným predávajúcim uzatvorí Rámcovú objednávku v súlade s článkom VI. tejto Prílohy.

1. **Elektronická platforma na komunikáciu a predkladanie dokumentov**
2. Komunikácia, vrátane predkladania akýchkoľvek dokumentov (písomností) v Malej súťaži (predkladanie ponúk, výziev, odpovedí a pod.) sa uskutočňuje **elektronicky prostredníctvom:** [**https://josephine.proebiz.com/sk/**](https://josephine.proebiz.com/sk/) (ďalej len *„JOSEPHINE“*) **a** **prostredníctvom na to určeného rozhrania (funkcionality),** ak je dostupná alebo ak nie je výslovne uvedené inak.
3. Kupujúci odporúča ponuku predkladať najmä vo forme skenov a vo formáte **.pdf.**
4. Akékoľvek dokumenty musia byť doručené najneskôr do uplynutia príslušnej lehoty, ak je stanovená. Riziko z oneskorenia doručenia v plnej miere znáša Predávajúci. Za **okamih doručenia písomnosti** sa v JOSEPHINE považuje **okamih jej odoslania** v JOSEPHINE, a to v súlade s funkcionalitou systému.
5. Predávajúci sa zaväzuje rešpektovať manuály (napr. návody a používateľské príručky), aktuálne technické nároky, ako aj funkcionality JOSEPHINE.
6. **Podpisovanie**
7. Dokumenty (najmä návrh na plnenie kritérií), ktoré podpisuje Predávajúci musia byť vždy podpísané osobou oprávnenou konať v mene Predávajúceho napr. jeho **štatutárnym orgánom, prokuristom** **alebo inou osobou oprávnenou konať v mene predávajúceho na základe plnomocenstva**, pričom v takom prípade Predávajúci musí Kupujúcemu predložiť aj príslušné **plnomocenstvo**.

**Článok IV.**

**Ponuka**

1. **Všeobecné ustanovenie o ponuke**
2. Na predkladanie ponuky bude Predávajúci **vyzvaný písomnou výzvou** (ďalej len *„Výzva na predloženie ponuky“*) prostredníctvom JOSEPHINE.
3. Výzva na predloženie ponuky obsahuje najmä:
4. predpokladaný druh a predpokladané maximálne množstvo (objem) požadovaného Tovaru, prípadne vyhotovenie a akosť,
5. obdobie, v ktorom Kupujúci bude dodávku Tovaru uvedeného v Rámcovej objednávke požadovať,
6. predpokladaná lehota dodania Tovaru, ak je odlišná od lehoty dodania uvedenej v Zmluve,
7. predpokladané miesto dodania (s uvedením presnej adresy), ak je známe,
8. lehotu na predkladanie ponúk,
9. dátum a čas otvorenia ponúk,
10. iné náležitosti.
11. Kupujúci spolu s Výzvou na predloženie ponuky zašle Predávajúcemu **aj Návrh na plnenie kritérií** (ďalej len *„Návrh na PK“*), ktorý bude obsahovať špecifikáciu Kupujúcim požadovaného plnenia.
12. Predávajúci je na základe Výzvy na predloženie ponuky **oprávnený predložiť ponuku**, pričom každý Predávajúci môže predložiť **iba jednu ponuku** (t. j. jednu prvú a jednu druhú ponuku). Ak Predávajúci v lehote na predkladanie ponúk predloží viac ponúk, Kupujúci prihliadne len na ponuku, ktorá bola predložená ako posledná.
13. Ponuka musí byť vyhotovená a predložená v súlade s podmienkami uvedenými v tejto Prílohe.
14. Pre vylúčenie akýchkoľvek pochybností, ak Kupujúci v tejto prílohe uvádza pojem „ponuka“, požiadavky a informácie sa vzťahujú na prvú ponuku aj druhú ponuku. V prípade, že Kupujúci v týchto súťažných podkladoch uvádza pojem „prvá ponuka“, požiadavky a informácie sa vzťahujú na prvú ponuku a ak uvádza pojem „druhá ponuka“, požiadavky a informácie sa vzťahujú na druhú ponuku.
15. **Cena a údaje v ponuke (návrhu na plnenie kritérií)**
16. Predávajúci cenu/y za predmet plnenia (ďalej len *„Cena“* alebo *„Ceny“*) uvádza v Návrhu na PK, ktorý Kupujúci zašle Predávajúcemu spolu s Výzvou na predloženie ponuky Predávajúcemu.
17. Cena/y uvedené v ponuke (Návrhu na PK) musia byť stanovené podľa zákona č.18/1996 Z. z. o cenách v znení neskorších predpisov a podľa vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č.18/1996 Z. z. o cenách v znení neskorších predpisov.
18. **Cena/y uvedené Predávajúcim v prvej ponuke** nesmú byť vyššie ako cena/y uvedené daným Predávajúcim v prílohe č. 3 – Špecifikácia Kúpnej ceny Zmluvy *(*Konečná cena). V prípade, ak Predávajúci uvedie cenu/y v rozpore s predchádzajúcou vetou tohto bodu, platí, že Predávajúci pre prvú ponuku (v Návrhu na PK) uviedol Konečnú cenu.
19. **Cena/y uvedené Predávajúcim v druhej ponuke** musia zodpovedať výsledkom rokovaní o prvej ponuke, a zároveň nesmú byť vyššie ako cena/y uvedené v prvej ponuke, príp. ako Konečná cena, ak nastal prípad v zmysle bodu 4.2.3 tejto Prílohy. Konanie Predávajúceho, ktorý uvedie cenu/y v rozpore s predchádzajúcou vetou tohto bodu, bude mať za následok, že Kupujúci na druhú ponuku neprihliadne a pri vyhodnotení ponúk podľa bodu 4.5 tejto Prílohy bude vychádzať z ceny uvedenej v prvej ponuke v súlade s bodom 4.2.3 tejto Prílohy.
20. **Ak Predávajúci v lehote na predloženie prvej ponuky nepredloží žiadnu prvú ponuku**, hoci bol na jej predloženie vyzvaný Výzvou na predloženie ponuky, platí, že tento Predávajúci predložil prvú ponuku identickú s Konečnou cenou.

**Ak Predávajúci v lehote na predloženie druhej ponuky nepredloží žiadnu druhú ponuku**, hoci bol na jej predloženie vyzvaný Výzvou na predloženie ponuky, platí, že tento Predávajúci predložil druhú ponuku identickú s prvou ponukou alebo Konečnou cenou, ak nastal prípad v zmysle bodu 4.2.3 tejto Prílohy.

1. Cena/y uvedené v ponuke musia byť vyjadrená **v mene euro a zaokrúhlená na 2 desatinné miesta**. V prípade, že cena/y uvedené Predávajúcim v ponuke budú obsahovať viac desatinných miest, Kupujúci tieto zaokrúhli matematicky na dve desatinné miesta.
2. Ak je Predávajúci platiteľom dane z pridanej hodnoty (ďalej len *„DPH“*), uvedie Cenu bez DPH. Ak Predávajúci nie je platiteľom DPH, uvedie Cenu celkom (netto cena).
3. K Cene za predmet zákazky bez DPH sa bude v priebehu dodávok plnení pripočítavať DPH vždy podľa platných a účinných právnych predpisov SR.
4. Predávajúci je povinný v Návrhu na PK **vyplniť všetky chýbajúce informácie a údaje, ktoré sa na neho vzťahujú**, najmä údaje farebne označené na vyplnenie (napr. identifikačné údaje, Cena/y a pod.).
5. **Otváranie ponúk**
6. Otváranie ponúk vykoná Kupujúci v čase uvedenom vo Výzve na predkladanie ponúk a oznámi všetkým Predávajúcim návrhy na plnenie kritérií, ktoré sa dajú vyjadriť číslom (t. j. cenu/y).
7. **Vysvetlenie**
8. Kupujúci písomne požiada Predávajúceho o **vysvetlenie ponuky**, najmä ak identifikuje nezrovnalosti alebo nejasnosti, pričom Kupujúci je povinný na takúto žiadosť Kupujúceho riadne odpovedať v ním stanovenej primeranej lehote, ktorá nebude kratšia ako 2 pracovné dni. Vysvetlením ponuky nemôže dôjsť k jej zmene.
9. **Vyhodnotenie ponúk**
10. Kupujúci vyhodnotí ponuky Predávajúcich s výnimkou tých, na ktoré v zmysle bodu 7.1 tejto Prílohy neprihliada, a to podľa kritérií na hodnotenie ponúk a pravidiel ich uplatnenia uvedených v tomto bode.
11. **Kritéria na hodnotenie ponúk a pravidlá ich uplatnenia**

*Kritériá na hodnotenie ponúk*

* + 1. Ponuky Predávajúcich sa budú vyhodnocovať na základe kritérií na vyhodnotenie ponúk, ktorým je: **najnižšia cena bez DPH za predmet zákazky** (ďalej len „*Najnižšia cena bez DPH“*).

*Pravidlá uplatnenia kritérií na hodnotenie ponúk*

* + 1. Kritérium Najnižšia cena bez DPH sa bude hodnotiť tak, že Kupujúci vypočíta *Celkovú cenu* podľa vzorca uvedeného v Návrhu na plnenie kritérií.
    2. Poradie úspešnosti ponúk bude zostavené na základe matematického poradia podľa výšky *Celkovej ceny,* pričom **najvýhodnejšia ponuka** (t. j. ponuka s Najnižšou cenou bez DPH ) **bude tá, ktorá dosiahla najnižšiu hodnotu pre *Celkovú cenu***, t. j. prvým Úspešným predávajúcim sa stane ten Predávajúci, ktorého ponuka pri vyhodnotení ponúk dosiahla pre *Celkovú cenu* najnižšiu hodnotu (číslo).
    3. Finálne poradie a určenie poradia ponúk sa uskutoční po ukončení rokovaní s Predávajúcimi a po vyhodnotení predložených druhých ponúk.

1. **Obsah ponuky**

1. Prvá ponuka musí obsahovať riadne **vyplnený a podpísaný Návrh na PK** v súlade s bodom 4.2.9 tejto Prílohy.
2. Druhá ponuka musí obsahovať riadne **vyplnený a podpísaný Návrh na PK** v súlade s bodom 4.2.9 tejto Prílohy.

**Článok V.**

**Rokovanie**

* 1. Kupujúci môže začať rokovania o prvých ponukách na základe písomnej pozvánky Kupujúceho (ďalej len *„Pozvánka“*).

Povinnosť pozvať Predávajúcich na rokovanie formou Pozvánky sa neuplatní, ak vzal Predávajúci termín a miesto ďalšieho rokovania na vedomie pri predchádzajúcom rokovaní alebo ak sa rokovanie uskutočňuje písomne, a to písomne prostredníctvom JOSEPHINE. Kupujúci si vyhradzuje právo zmeny termínu rokovania.

* 1. Predmetom rokovania bude harmonogram dodávok Tovaru, bližšie miesta dodania Tovaru a pod.
  2. O každom rokovaní s Predávajúcim bude spísaná zápisnica. Dohodami obsiahnutými vo vzájomne odsúhlasenej zápisnici (resp. uvedených v správach pri písomnom rokovaní) je Predávajúci viazaný a tieto sú určujúce pre úpravy Predávajúcim predloženej prvej ponuky, ak nebudú v ďalších kolách rokovaní dohodnuté odlišné podmienky, t. j. že neskoršie dojednania uvedené v odsúhlasenej zápisnici/správach nahrádzajú predchádzajúce dohody a zároveň tieto dojednania nahrádzajú (aktualizujú) ponuku Predávajúceho predloženú do Malej súťaže v tých častiach, ktoré sú dotknuté dohodami uzatvorenými na rokovaní.
  3. Kupujúci môže rokovať o prvých ponukách so všetkými Predávajúcimi samostatne alebo spoločne.
  4. Kupujúci môže rokovanie viesť osobne alebo dištančne (napr. písomne prostredníctvom telekonferenčného hovoru alebo video hovoru). Kupujúci je oprávnený stanoviť lehotu pre reakciu Predávajúceho pri dištančnom rokovaní, napr. lehotu na odpoveď na prijatú správu/žiadosť, lehotu na odsúhlasenie zápisnice z rokovania alebo uvedenia pripomienok, pričom Predávajúci je povinný túto lehotu dodržať.
  5. Kupujúci v priebehu rokovania zabezpečí rovnaké zaobchádzanie s každým Predávajúcim a neposkytne žiadnemu z nich informácie spôsobom, ktorý by zvýhodnil akéhokoľvek z Predávajúcich a zároveň je povinný informovať všetkých Predávajúcich o každej zmene, ktorá vyplynula z rokovaní.

* 1. Pokiaľ v rámci rokovaní nedôjde medzi Kupujúcim a Predávajúcim k dohode, a teda z rokovania nevyplynú žiadne zmeny, platia pôvodné dohodnuté podmienky uvedené v Zmluve.
  2. Rokovanie sa končí momentom, kedy Kupujúci oznámi Predávajúcim ukončenie rokovaní a následne vyzve Predávajúcich na predkladanie druhých ponúk.

**Článok VI.**

**Uzatvorenie Rámcovej objednávky**

* 1. Úspešný predávajúci je povinný uzavrieť s Kupujúcim Rámcovú objednávku v súlade so všetkými podmienkami uvedenými v tejto Prílohe a dodať Kupujúcemu ním požadované plnenie (Tovar) na základe Čiastkových zmlúv (Objednávok) vystavených z tejto Rámcovej objednávky postupom podľa Zmluvy.

Doručenie Rámcovej objednávky zo strany Kupujúceho je návrhom na uzatvorenie Rámcovej objednávky bez ohľadu na to, či je táto podpísaná Kupujúcim, ak bude doručená spôsobom dohodnutým v tejto Prílohe a potvrdenie Rámcovej objednávky Úspešným predávajúcim je akceptáciou tohto návrhu.

Neakceptovanie Rámcovej objednávky v zmysle predchádzajúcej vety sa považuje za podstatné porušenie zmluvných povinností.

* 1. Kupujúci doručuje Rámcovú objednávku Úspešnému predávajúcemu elektronickou poštou na adresu uvedenú v bode 3.2 písm. b) Zmluvy.
  2. Úspešný predávajúci je povinný akceptovať Rámcovú objednávku bez zbytočného odkladu, najneskôr však do 2 pracovných dní odo dňa doručenia Rámcovej objednávky zo strany Kupujúceho, a to zaslaním scanu potvrdenej Rámcovej objednávky s uvedením dátumu, mena, priezviska a podpisu Oprávnenej osoby vo veciach zmluvných alebo vyjadrením svojho súhlasu elektronickou poštou na adresu Kupujúceho, z ktorej bola Rámcová objednávka doručená.
  3. V prípade, ak Úspešný predávajúci neuzavrie Rámcovú objednávku s Kupujúcim podľa podmienok uvedených v tejto prílohe, a to ani v dodatočnej lehote stanovenej Kupujúcim, ktorá nesmie byť kratšia ako 2 dni, vznikne Kupujúcemu právo uzatvoriť Rámcovú objednávku s Predávajúcim, ktorý sa vo finálnom poradí umiestnil na ďalšom mieste v poradí, príp. Malú súťaž zrušiť a postupovať v súlade s článkom II. tejto prílohy (Priame zadanie).
  4. Kupujúci si môže v prípade, ak Úspešný predávajúci neuzatvorí s Kupujúcim Rámcovú objednávku uplatniť u Úspešného predávajúceho zmluvnú pokutu vo výške 15.000,- EUR aj formou vystavenia faktúry splatnej do 14 dní od jej doručenia Úspešnému predávajúcemu.
  5. Rámcová objednávka obsahuje najmä:

1. názov Zmluvy a číslo Zmluvy na základe ktorej sa uzatvára Rámcová objednávka,
2. predpokladaný druh a predpokladané maximálne množstvo (objem) požadovaného Tovaru, prípadne vyhotovenie a akosť,
3. obdobie, v ktorom Kupujúci bude požadovať dodávku Tovaru uvedeného v Rámcovej objednávke (t. j. obdobie platnosti Rámcovej objednávky),
4. cena Tovaru,
5. lehota dodania Tovaru,
6. konkrétne miesto dodania Tovaru (s uvedením presnej adresy), ak je známe.

**Záverečné ustanovenia**

1. Kupujúci môže naponuku Predávajúceho predloženú v Malej súťaži **neprihliadnuť,** ak:
2. predloženú ponuku nie je možné vyhodnotiť pre jej nejasnosť a/alebo, nezrovnalosti a to ani na základe poskytnutého dodatočného vysvetlenia,
3. Predávajúci riadne neodpovedal v stanovenej lehote na žiadosť o vysvetlenie alebo poskytnuté vysvetlenie neodstránilo vytýkané nedostatky,
4. Predávajúci sa v najmenej v dvoch prípadoch nedostavil na rokovanie (nezúčastnil sa),
5. Predávajúci poruší niektorú z povinností uvedených v tejto Prílohe.

V prípade, ak nastane niektorá z vyššie uvedených skutočností a Kupujúci na ponuku Predávajúceho predloženú v Malej súťaži neprihliadne, platí, že Predávajúci, na ktorého ponuku predloženú v Malej súťaži Kupujúci neprihliadol, predložil ako platnú poslednú aktuálnu ponuku pred predložením ponuky, na ktorú sa neprihliadlo v zmysle vyššie uvedeného.

1. Kupujúci je oprávnený kedykoľvek zrušiť Malú súťaž a zadať Čiastkovú zmluvu postupom podľa Článku II. tejto Prílohy (ako Priame zadanie).